Nariadenie Komisie (ES) č. 2181/2001
z 9. novembra 2001,
ktorým sa mení a dopĺňa nariadenie (EHS) č. 563/82 týkajúce sa kritérií pre identifikáciu mladých nekastrovaných býkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom [1], naposledy zmenené a doplnené nariadením (ES) č. 1512/2001 [2],
so zreteľom na nariadenie Rady (EHS) č. 1208/81 z 28. apríla 1981, ktorým sa určuje stupnica spoločenstva pre klasifikáciu jatočne opracovaných trupov dospelého hovädzieho dobytka [3], naposledy zmenené a doplnené nariadením (EHS) č. 1026/91 [4], najmä na jeho článok 3 odsek 1,
keďže:
(1) Článok 2 nariadenia Komisie (EHS) č. 563/82 z 10. marca 1982, ktorým sa ustanovujú podrobné pravidlá uplatňovania nariadenia Rady (EHS) č. 1208/81 pri zavádzaní trhových cien dospelého hovädzieho dobytka na základe stupnice spoločenstva pre klasifikáciu jatočne opracovaných trupov [5], naposledy zmenené a doplnené nariadením (EHS) č. 2090/93 [6], ustanovuje kritérium na odlíšenie jatočných trupov nekastrovaných samcov mladších ako 2 roky od jatočných trupov ostatných starších zvierat na základe stupňa osifikácie určitých stavcov.
(2) Nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zavádza systém identifikácie a evidencie hovädzieho dobytka a ktoré sa vzťahuje na označovanie hovädzieho mäsa a výrobkov z hovädzieho mäsa a ktorým sa zrušuje nariadenie Rady (ES) č. 820/97 [7], zavádza systém identifikácie a evidencie jednotlivých zvierat hovädzieho dobytka, ktorý umožňuje sledovanie zvierat počas ich celého života.
(3) Identifikačné kritérium v článku 2 nariadenia (EHS) č. 563/82 by sa z dôvodu zabezpečenia dôslednosti a aktuálnosti legislatívy malo zmeniť a doplniť tak, aby sa na účely overovania používali na identifikáciu jatočných trupov nekastrovaných býkov mladších ako 2 roky informácie o veku zvierat v systéme identifikácie a evidencie hovädzieho dobytka zriadeného v členských štátoch v súlade s hlavou I nariadenia (ES) č. 1760/2000.
(4) Pred uplatnením systému by sa mala poskytnúť dostatočne dlhá doba na to, aby sa členské štáty novému systému prispôsobili.
(5) Opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Článok 2 nariadenia (EHS) č. 563/82 sa nahrádza takto:
"Článok 2
Na uplatnenie článku 3 (1) nariadenia (EHS) č. 1208/81 sa jatočné trupy mladých nekastrovaných býkov mladších ako 2 roky a jatočné trupy ostatných nekastrovaných samcov rozlišujú podľa veku zvieraťa overeného na základe informácií dostupných zo systému identifikácie a evidencie hovädzieho dobytka zriadeného v každom členskom štáte v súlade s hlavou I nariadenia Európskeho parlamentu a Rady (ES) č. 1760/2000 [8]."
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Bude sa uplatňovať od 1. apríla 2002.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 9. novembra 2001